Η οδηγία (ΕΕ) 2019/1153, όπως τροποποιήθηκε με την οδηγία (ΕΕ) 2024/1654, αποσκοπεί στην καταπολέμηση της νομιμοποίησης εσόδων από παράνομες δραστηριότητες, της χρηματοδότησης της τρομοκρατίας και άλλων σοβαρών αδικημάτων στην Ευρωπαϊκή Ένωση (ΕΕ), μέσω μέτρων που διευκολύνουν: την πρόσβαση σε χρηματοοικονομικές πληροφορίες και σε πληροφορίες τραπεζικών λογαριασμών και τη χρήση αυτών από τις αρμόδιες αρχές με σκοπό την πρόληψη, την ανίχνευση, τη διερεύνηση και τη δίωξη ποινικών αδικημάτων· την πρόσβαση στις πληροφορίες επιβολής του νόμου από τις μονάδες χρηματοοικονομικών πληροφοριών (ΜΧΠ) με σκοπό την πρόληψη της νομιμοποίησης εσόδων από παράνομες δραστηριότητες, των συναφών βασικών αδικημάτων και της χρηματοδότησης της τρομοκρατίας και για τη διευκόλυνση της συνεργασίας μεταξύ των ΜΧΠ· τη χρήση αρχείων συναλλαγών από τις αρμόδιες αρχές, με σκοπό την πρόληψη, την ανίχνευση, και τη δίωξη ποινικών αδικημάτων. Η τροποποιητική οδηγία (ΕΕ) 2024/1654 λαμβάνει υπόψη τη νέα νομοθεσία της ΕΕ για τη νομιμοποίηση εσόδων από παράνομες δραστηριότητες, την οδηγία (ΕΕ) 2024/1640. Κάθε κράτος μέλος της ΕΕ πρέπει να διασφαλίζει στις αρχές που έχει ορίσει για τη διερεύνηση και δίωξη εγκλημάτων τη δυνατότητα απευθείας και άμεσης πρόσβασης και αναζήτησης πληροφοριών σε τραπεζικούς λογαριασμούς, με σκοπό την πρόληψη, ανίχνευση, διερεύνηση και δίωξη σοβαρών ποινικών αδικημάτων, καθώς και τον εντοπισμό και τη δέσμευση περιουσιακών στοιχείων. Επιπλέον, οι εντεταλμένες αρχές εξουσιοδοτούνται να έχουν πρόσβαση και να αναζητούν, απευθείας και αμέσως, πληροφορίες τραπεζικών λογαριασμών σε άλλα κράτη μέλη, διαθέσιμες μέσω του ενιαίου σημείου πρόσβασης για τα μητρώα τραπεζικών λογαριασμών (BARIS), το οποίο θεσπίστηκε με την οδηγία (ΕΕ) 2024/1640, εφόσον μπορούν να αιτιολογήσουν γιατί οι πληροφορίες αυτές μπορεί να είναι σημαντικές για τις έρευνές τους. Οι πληροφορίες τραπεζικών λογαριασμών που λαμβάνονται μπορούν να χρησιμοποιούνται μόνο για τους σκοπούς για τους οποίους έχουν συλλεχθεί. Προκειμένου να διασφαλιστεί ένα υψηλό επίπεδο προστασίας δεδομένων, η πρόσβαση και οι αναζητήσεις γίνονται μόνο κατά περίπτωση από προσωπικό που: διακρίνεται για την ακεραιότητά του και διαθέτει τα απαιτούμενα προσόντα· έχει διοριστεί και εξουσιοδοτηθεί ειδικά για την εκτέλεση των συγκεκριμένων καθηκόντων· πληροί υψηλά πρότυπα εμπιστευτικότητας και προστασίας δεδομένων. Επιπλέον, πρέπει να τηρείται αρχείο καταχωρίσεων κάθε αναζήτησης και να ελέγχεται τακτικά από τους υπευθύνους προστασίας δεδομένων. Τα κράτη μέλη πρέπει να φροντίζουν ώστε (κατά περίπτωση, και για την πρόληψη, την ανίχνευση και την καταπολέμηση της νομιμοποίησης εσόδων, συναφών αδικημάτων και της χρηματοδότησης της τρομοκρατίας): η εθνική τους ΜΧΠ να συνεργάζεται με τις εντεταλμένες αρχές επιβολής του νόμου σε σχέσεις με πληροφορίες ή αναλύσεις· οι ορισθείσες αρχές να απαντούν στα αιτήματα για πληροφορίες σχετικά με την επιβολή του νόμου που υποβάλλονται από την εθνική ΜΧΠ σε εύλογο χρόνο· οι ΜΧΠ από διάφορα κράτη μέλη ανταλλάσσουν χρηματοοικονομικές πληροφορίες ή αναλύσεις σε εξαιρετικές και επείγουσες περιπτώσεις· οι ορισθείσες αρχές επιβολής του νόμου ανταλλάσσουν χρηματοοικονομικές πληροφορίες ή αναλύσεις που λαμβάνονται από τις εθνικές τους ΜΧΠ κατόπιν αιτήματος· οι αρχές επιβολής του νόμου και οι ΜΧΠ απαντούν σε αιτήματα από την Ευρωπόλ για πληροφορίες τραπεζικών λογαριασμών ή χρηματοοικονομικές αναλύσεις. Όλες αυτές οι ανταλλαγές πληροφοριών πρέπει να τηρούν τις εθνικές διαδικαστικές εγγυήσεις και να εναρμονίζονται με τον ρόλο και τις αρμοδιότητες των διαφόρων αρχών, με σεβασμό στην αυτονομία των ΜΧΠ όσον αφορά την κοινοποίηση των αναλύσεών τους. Τα αιτήματα και οι απαντήσεις διαβιβάζονται με ειδικά ασφαλή ηλεκτρονικά μέσα επικοινωνίας, που εγγυώνται ένα υψηλό επίπεδο ασφάλειας των δεδομένων. Η επεξεργασία δεδομένων προσωπικού χαρακτήρα η οποία αποκαλύπτει τη φυλετική ή εθνοτική καταγωγή, τα πολιτικά φρονήματα, τις θρησκευτικές ή φιλοσοφικές πεποιθήσεις, τη συμμετοχή σε συνδικαλιστική οργάνωση, στοιχεία που αφορούν την υγεία ή τη σεξουαλική ζωή ή τον γενετήσιο προσανατολισμό ενός φυσικού προσώπου επιτρέπεται μόνο με τις κατάλληλες διασφαλίσεις για τα δικαιώματα και τις ελευθερίες του υποκειμένου των δεδομένων, σύμφωνα με τους κανόνες περί προστασίας των δεδομένων. Μόνο πρόσωπα τα οποία είναι εκπαιδευμένα και έχουν ειδική εξουσιοδότηση μπορούν να έχουν πρόσβαση και να επεξεργάζονται τα παραπάνω δεδομένα, με την καθοδήγηση του υπευθύνου προστασίας δεδομένων.